IMH ผนึก “จาก้าฯ” ผุด “IMH-verse” สร้างแพลตฟอร์มรพ.เสมือนจริง-รุกตลาดคริปโตฯ
IMH ผนึก “จาก้า คอร์ปอเรชั่น” ผุด “IMH-verse” สร้างแพลตฟอร์มโรงพยาบาลเสมือนจริง คาดจะเริ่มมีความชัดเจนในไตรมาส 2/65 พร้อมเปิดทางการชำระค่าบริการทางการแพทย์ ด้วย Digital Currency ขยายฐานลูกค้าโลกดิจิทัล
24 ม.ค. 2565

ดร.สิทธิวัตน์ กำกัดวงษ์ ประธานเจ้าหน้าที่บริหาร บริษัทโรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH เปิดเผยว่า ปัจจุบันกลุ่ม IMH ประกอบด้วย (1) โรงพยาบาล อินเตอร์เมดฯ ซึ่งเป็นโรงพยาบาลเฉพาะทางด้านอาชีวเวชศาสตร์ ให้บริการตรวจสุขภาพแบบครบวงจร (2) โรงพยาบาล ประชาพัฒน์​ ซึ่งเป็น รพ.ทั่วไปขนาดใหญ่ ให้บริการรักษาโรค ทั้งคนไข้ บัตรทอง ประกันสังคม และเงินสด และ (3) บริษัท แอคคิวฟาส แล็บ เซ็นเตอร์ จำกัด ซึ่งรับผิดชอบ งานด้านห้องปฏิบัติการวิเคราะห์​ (Lab)
โดยปัจจุบัน กลุ่ม IMH​ มีฐานกลุ่มลูกค้ารวมกัน ประมาณ 1.50 ล้านคน ส่งผลให้สามารถขยายฐานและต่อยอดลูกค้าโลกดิจิทัล ได้อีกหลายเท่าตัวต่อประเด็นดังกล่าว เป็นสาเหตุให้ล่าสุด กลุ่ม IMH​ ได้จับมือกับพันธมิตร บริษัท จาก้า คอร์ปอเรชั่น จำกัด (Jakaverse)​ เตรียมขยายธุรกิจเข้าสู่โลกเสมือนจริง ภายใต้การร่วมมือผ่าน “IMH-verse” ซึ่งจะเป็นแพลตฟอร์มโรงพยาบาล IMH ในโลกเสมือนจริง เจาะกลุ่มลูกค้าโลกดิจิทัลซึ่งเป็นตลาดไร้พรมแดน
สำหรับแผนขยายสู่ธุรกิจเข้าสู่โลกเสมือนจริง คาดว่าจะเริ่มมีความชัดเจนในไตรมาส 2/2565 ซึ่งทาง IMH จะเริ่มวางตลาดผลิตภัณฑ์​และบริการ ด้าน Medical &amp;​ Wellness อาทิ บริการตรวจสุขภาพก่อนเข้าทำงาน , บริการตรวจสุขภาพประจำปี, ตรวจ RT-PCR , ฉีดวัคซีนประเภทต่างๆ ให้กับลูกค้าโลกดิจิทัล ผ่านทาง “IMH-verse” แพลตฟอร์ม​โรงพยาบาลในโลกเสมือนจริง ซึ่งลูกค้าโลกดิจิทัล สามารถเข้ามาเลือกซื้อ และ ปรึกษาบุคลากร​ทางการแพทย์แบบเสมือนจริง ซึ่งจะช่วยเพิ่ม Traffic ให้ลูกค้าจำนวนมากสามารถเข้าถึงโรงพยาบาลได้พร้อมๆกัน พร้อมทั้งยังสามารถลดความแออัดในการมาโรงพยาบาลได้เป็นอย่างดี
ทั้งนี้ “IMH​-verse” นอกจากจะเป็นผู้นำทางการแพทย์ด้าน Medical &amp;​Wellness ในโลกเสมือนจริงที่เจาะกลุ่มลูกค้าโลกดิจิทัล ทำให้สามารถเข้าถึงผลิตภัณฑ์ /บริการทางการแพทย์ ได้อย่างรวดเร็ว และสามารถเข้า access จากที่ไหนก็ได้ ไม่จำเป็นต้องมาที่โรงพยาบาล “IMH​-verse” ยังเปิดทางให้สามารถชำระค่าบริการด้วยเงินสกุลดิจิทัล (Digital Coin) ต่างๆ ในอนาคต ซึ่งจะเพิ่มความสะดวกในการทำธุรกรรมทางการแพทย์ตามแนว cashless society โดยคาดว่าฐานลูกค้าของ กลุ่ม IMH จะขยายเพิ่มกลุ่มลูกค้าโลกดิจิทัล โตก้าวกระโดด แตะ 3 ล้านคน ภายในปี 2566
อย่างไรก็ตามจากการสบช่องทางโอกาสในการต่อยอดและขยายธุรกิจ ส่งผลให้ทางกลุ่ม IMH​ คาดว่า จะมีอัตราการเติบโตของรายได้รวมในปี 2565 เกินระดับ 1,200 ล้านบาท ซึ่งถือว่าเป็นการปรับตัวแตะระดับสูงสุด (นิวไฮ) ที่วางไว้ นอกจากนี้ยังสามารถบริหารต้นทุนรวมให้ต่ำลงได้มากขึ้นกว่าปีที่ผ่านมา จากการ Synergy ระหว่าง บริษัทในกลุ่ม IMH​ ซึ่งยังไม่รวมดีลขยายธุรกิจโรงพยาบาลที่คาดว่าจะแล้วเสร็จภายใน ช่วงไตรมาส1/2565 นี้อย่างแน่นอน เนื่องจากปัจจุบันอยู่ระหว่างการเจรจา ร่วมถึงเร่งดำเนินธุรกิจโรงพยาบาลโลกเสมือนจริง บนแพลตฟอร์ม​ ภายใต้ “IMH​-verse” อีกด้วย นอกจากนี้ กลุ่ม IMH ยังมีกลยุทธ์การขยายธุรกิจ บนแพลตฟอร์มดิจิทัล (Digital Platform) และพร้อมสร้าง Synergy ระหว่าง กลุ่ม IMH​ และ พันธมิตรต่างๆ ตั้งแต่ไตรมาส 2/2565 เป็นต้นไป